《瑞鹤仙 题约轩德配张伴莲“绣诗图”》
清代·赵芬

生绡萦墨缕。爱黹绣文章，色丝隐语。珠排好诗句。

是多情夫婿，隐心才赋。吹箫伴侣。镇同修、妆台眉谱。

笑当年、织隐苏娘，偶影独鸣机杼。

看取。松陵小谪，写韵丰神，翠鬟香雾。五纹杂组。能巧似、夜来否。

想前溪曲唱，今番归棹，花样应翻白苧。恐鸳针、传遍红闺，有人偷度。

作者简介：赵芬，字仪姞，一字子逸，号次鸿，晚号善约老人，上海人。户部侍郎赵秉冲女，批验大使乌程汪延泽继室，日桢母。工诗词，有《滤月轩集》。